I. Mikloš, podpredseda vlády a minister financií SR: (2004-09-23):
Fiškálna decentralizácia významným spôsobom posilní právomoci, zodpovednosť, kompetencie, ale aj vlastné zdroje územných samospráv, teda miestnych a regionálnych samospráv. Dá im oveľa väčšiu istotu, oveľa väčšiu mieru predvídateľnosti ich budúcich príjmov, dá im však aj väčšie právomoci, ale dá im aj väčšiu zodpovednosť. Zodpovednosť z hľadiska určovania miestnej a regionálnej politiky a zodpovedania sa za svoje rozhodnutia svojim voličom. Fiškálna decentralizácia je postavená najmä na tom, že určuje zákonom podiel na výnose jednej z daní – dani z príjmov fyzických osôb. Bude to určené priamo v zákone podielom, ktorý pôjde do obcí, a podielom, ktorý pôjde do vyšších územných celkov, pričom ide o takú daň, ktorá veľmi dynamicky rastie a ktorá má všetky predpoklady, aby dynamicky narastala aj v budúcom období. Pretože očakávame aj vďaka reformám, ktoré sa urobili a robia na Slovensku, aj vďaka vstupu do Európskej únie rýchly udržateľný ekonomický rast a ešte rýchlejší rast nominálnych miezd, aj rýchly rast reálnych miezd. Chcel by som povedať, že tie rokovania boli obťažné. Príprava týchto zákonov začala už pred rokom. Prebiehala v pracovných skupinách a prebiehala aj v úzkej súčinnosti so ZMOS-om, s predstaviteľmi vyšších územných celkov. Chcel by som veľmi oceniť a poďakovať za spoluprácu ZMOS-u aj predstaviteľom vyšších územných celkov. A výsledkom toho, že tá spolupráca bola dobrá, je skutočnosť, že sa nám podarilo dosiahnuť dohodu. Podarilo sa nám dosiahnuť dohodu na tom, čo je dnes predložené tu ako vládny návrh. A ďalšie dohody sú zakomponované potom v návrhoch gestorských výborov a prípadne niektoré posledné boli ešte dodiskutované v posledných dňoch a hodinách a budú predložené ako pozmeňujúce návrhy. Čiže to podstatné na tých zákonoch je, že zvýšia vlastné príjmy. Ten odhad na rok 2006 je, že tie príjmy by mohli byť vyššie až o takmer 2 miliardy a v roku 2007 až o takmer 4 miliardy oproti tomu, keby sa systém nemenil a keby sa len valorizoval objem prostriedkov, ktorý ide do samospráv dnes. Ďalšia významná zmena je v tom, že sa výrazne rozširuje okruh originálnych kompetencií, o ktorých budú môcť rozhodovať samosprávy samy a kde budú môcť robiť svoju vlastnú autonómnu politiku. Ďalším významným princípom tejto reformy, tejto fiškálnej decentralizácie je, že sa uvoľňujú obmedzenia, ktoré boli pri miestnych daniach, teda pri tých daniach, kde samotnými správcami tejto dane sú jednotlivé samosprávy. Tými najdôležitejšími vecami, na ktorých sme sa dohodli pri diskusiách s predstaviteľmi samospráv, bola skutočnosť, že sa chápu príjmy z dane z príjmu fyzických osôb ako vlastné príjmy obcí a miest. Ďalej sa nám podarilo dohodnúť, že na rok 2005 je tá suma, ktorá by mala prísť do samospráv cez podiel z dane príjmov fyzických osôb, je garantovaná vládou. Ak by ten vývoj bol horší, ako predpokladáme, tak tá suma v hodnote 33 418 mil. korún by bola garantovaná. Ak ten vývoj bude lepší, tak väčší objem zdrojov bude príjmom miestnych samospráv. Čiže toľko k celkovej filozofii fiškálnej decentralizácie. A chcel by som ešte raz oceniť tú spoluprácu a požiadať poslancov, aby tieto zákony, tento balík zákonov bol schválený. Pričom ešte je dôležité asi povedať, že ony sú navzájom veľmi úzko prepojené, že zmeny, ktoré by šli nad rámec toho, na čom sa podarilo dosiahnuť dohodu, by mohli znamenať znemožnenie schválenia týchto zákonov práve kvôli vzájomnej previazanosti týchto jednotlivých zákonov aj kvôli previazanosti na štátny rozpočet a na verejné financie.